b'\n_START_ARTICLE_\nLapintiainen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLapintiainen on 12,5\xe2\x80\x9314 cm pitk\xc3\xa4. Se muistuttaa h\xc3\xb6m\xc3\xb6tiaista, mutta lapintiaisen h\xc3\xb6yhenpuku on tuuheampi ja sen p\xc3\xa4\xc3\xa4 n\xc3\xa4ytt\xc3\xa4\xc3\xa4 suuremmalta. Selk\xc3\xa4 on l\xc3\xa4mpim\xc3\xa4nruskea, kupeet ruosteenruskeat ja p\xc3\xa4\xc3\xa4laki himme\xc3\xa4n harmaanruskea. Posket ja vatsa ovat valkoiset, ja silmien ymp\xc3\xa4ri kulkee musta naamari. Lis\xc3\xa4ksi lapintiaisella on tumma kurkkulappu, joka on hyvin iso ja alaosastaan leve\xc3\xa4 sek\xc3\xa4 usein ep\xc3\xa4selv\xc3\xa4rajainen. _NEWLINE_Lapintiaisen kutsu\xc3\xa4\xc3\xa4ni on h\xc3\xb6m\xc3\xb6tiaismainen "tsi-tsi-tsh\xc3\xa4\xc3\xa4-tsh\xc3\xa4\xc3\xa4", joka on kuitenkin h\xc3\xb6m\xc3\xb6tiaisen kutsu\xc3\xa4\xc3\xa4nt\xc3\xa4 vaimeampi. Lis\xc3\xa4ksi lapintiaisella on hento "tsih"-yhteys\xc3\xa4\xc3\xa4ni. Lapintiaisen laulu koostuu jankuttavasta ja surisevasta "tsi-yrr tsi-yrr..." -s\xc3\xa4keest\xc3\xa4 sek\xc3\xa4 yksinkertaisesta, viitatiasmaisesta "tse-tse-tse..." -s\xc3\xa4keest\xc3\xa4._NEWLINE_Vanhin suomalainen rengastettu lapintiainen on ollut 9 vuotta 4 p\xc3\xa4iv\xc3\xa4\xc3\xa4 vanha. Se on my\xc3\xb6s Euroopan vanhin lapintiainen.\n_START_SECTION_\nLevinneisyys\n_START_PARAGRAPH_\nLapintiainen on taigan lintu, jonka esiintymisalue ulottuu Skandeilta Alaskaan. Suomessa se pesii Lapissa ja Per\xc3\xa4-Pohjolassa, ja parim\xc3\xa4\xc3\xa4r\xc3\xa4 on n.\xc2\xa040\xc2\xa0000. Laji el\xc3\xa4\xc3\xa4 noin 10 miljoonan neli\xc3\xb6kilometrin alueella ja sen maailman populaatio on 0,5\xe2\x80\x935 miljoonaa yksil\xc3\xb6\xc3\xa4. Lapintiainen on paikkalintu, mutta pieni osa, l\xc3\xa4hinn\xc3\xa4 nuoria lintuja, voi syksyisin vaeltaa etel\xc3\xa4\xc3\xa4n, jolloin yksitt\xc3\xa4isi\xc3\xa4 lintuja tavataan etel\xc3\xa4rannikkoa my\xc3\xb6ten.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nVarttuneet sekamets\xc3\xa4t ja m\xc3\xa4nnik\xc3\xb6t, my\xc3\xb6s tunturikoivikot. Reviirill\xc3\xa4 olisi hyv\xc3\xa4 olla keloja ja kolopuita, mutta pesii my\xc3\xb6s talousmetsiss\xc3\xa4, jos vain pes\xc3\xa4koloja tai p\xc3\xb6ntt\xc3\xb6j\xc3\xa4 on tarjolla. Lapintiaisen reviiri voi olla pikkulinnulle hyvin laaja, jopa neli\xc3\xb6kilometri.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nNaaras rakentaa pes\xc3\xa4n vanhaan tikankoloon tai p\xc3\xb6ntt\xc3\xb6\xc3\xb6n, voi joskus kovertaa itsekin pes\xc3\xa4kolon. Muninta tapahtuu toukokuussa tai kes\xc3\xa4kuun alussa. Munia on 5\xe2\x80\x9311, keskim\xc3\xa4\xc3\xa4rin 7,4. Naaras hautoo noin 2 viikkoa. Poikasista huolehtivat molemmat puolisot. Ne l\xc3\xa4htev\xc3\xa4t pes\xc3\xa4st\xc3\xa4 lentokykyisin\xc3\xa4 18\xe2\x80\x9320 p\xc3\xa4iv\xc3\xa4n ik\xc3\xa4isin\xc3\xa4.\n_START_SECTION_\nRavinto\n_START_PARAGRAPH_\nHy\xc3\xb6nteiset ja muut selk\xc3\xa4rangattomat. Alkukes\xc3\xa4ll\xc3\xa4 lapintiaiset viihtyv\xc3\xa4t maanpinnalla etsim\xc3\xa4ss\xc3\xa4 mm. vaaksiaisten koteloita ja h\xc3\xa4m\xc3\xa4h\xc3\xa4kkej\xc3\xa4. Kes\xc3\xa4ll\xc3\xa4 ne siirtyv\xc3\xa4t sy\xc3\xb6m\xc3\xa4\xc3\xa4n puiden lehv\xc3\xa4st\xc3\xb6st\xc3\xa4 hy\xc3\xb6nteisten toukkia. Syksyll\xc3\xa4 ja talvella my\xc3\xb6s siemenet, marjat ja lintulautojen antimet, etenkin tali.'